EUROOPAN KOMISSIO Bryssel 7.7.2017 COM(2017) 371 final KOMISSION KERTOMUS NEUVOSTOLLE Kolmastoista kertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta 1. tammikuuta ja 31. joulukuuta 2016 välisenä aikana aiheutuneesta tilanteesta {SWD(2017) 261 final}



KOMISSION KERTOMUS NEUVOSTOLLE Kolmastoista kertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta 1. tammikuuta ja 31. joulukuuta 2016 välisenä aikana aiheutuneesta tilanteesta Liittymisasiakirjan pöytäkirjassa nro 10 olevan 2 artiklan mukaisesta järjestelystä annettu neuvoston asetus (EY) N:o 866/2004, jäljempänä ’vihreää linjaa koskeva asetus’, tuli voimaan 1. toukokuuta 2004. Siinä määritellään ehdot, joiden mukaisesti EU:n lainsäädäntöä sovelletaan henkilöiden, tavaroiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja sen hallintaan kuulumattomien alueiden välisen linjan yli. Kyseisten sääntöjen tehokkuuden varmistamiseksi niiden soveltaminen on ulotettu koskemaan näiden alueiden ja Yhdistyneen kuningaskunnan suvereniteettiin kuuluvan itäisen tukikohta-alueen, jäljempänä ’itäinen tukikohta-alue’, väliin jäävää raja-aluetta. Tämä kertomus kattaa 1. tammikuuta ja 31. joulukuuta 2016 välisen ajanjakson. Komissio on jatkanut rakentavaa vuoropuhelua asetuksen täytäntöönpanosta Kyproksen tasavallan viranomaisten, tukikohta-alueen hallinnon ja Kyproksen turkkilaisen kauppakamarin kanssa. 1. HENKILÖIDEN LINJANYLITYS 1.1. Ylitykset hyväksytyissä ylityspaikoissa Asetus muodostaa vakaan oikeudellisen kehyksen kyproslaisten, muiden EU:n jäsenvaltioiden ja kolmansien maiden kansalaisten liikkumiselle vihreän linjan, jäljempänä ’linja’, yli hyväksytyissä ylityspaikoissa. Vuonna 2016 kyproksenturkkilaisten ja kyproksenkreikkalaisten linjanylitykset lisääntyivät aiemmista vuosista. Kyproksen tasavallalta saatujen tietojen mukaan raportointijakson aikana 613 111 kyproksenkreikkalaista henkilöä (edellisenä vuonna 534 879) ja 244 929 kyproksenkreikkalaista ajoneuvoa (edellisenä vuonna 189 027) ylitti linjan hallituksen hallinnassa olevilta alueilta Kyproksen pohjoisosaan ja 1 138 670 kyproksenturkkilaista henkilöä (edellisenä vuonna 1 055 130) ja 413 208 kyproksenturkkilaista ajoneuvoa (edellisenä vuonna 382 621) ylitti linjan Kyproksen pohjoisosasta hallituksen hallinnassa oleville alueille. Muiden EU:n kansalaisten kuin kyproslaisten ja kolmansien maiden kansalaisten linjanylitykset vähenivät. Kyproksen tasavallan poliisilta, jäljempänä ’CYPOL’, saatujen tietojen mukaan kolmansien maiden kansalaiset ja muut EU:n kansalaiset kuin kyproslaiset ylittivät linjan raportointijaksolla 385 426 kertaa (edellisenä vuonna 491 860). Edellä mainitut CYPOLin luvut eivät kuitenkaan sisällä tietoja henkilöistä ja ajoneuvoista, jotka tulivat Kyproksen pohjoisosasta ja ylittivät linjan Pergamosin ja Strovilian ylityspaikoissa. Itäisen tukikohta-alueen mukaan 125 457 kyproksenkreikkalaista ylitti linjan Kyproksen pohjoisosaan (edellisenä vuonna 115 335) ja 429 807 kyproksenturkkilaista ylitti linjan toiseen suuntaan (edellisenä vuonna 389 412). Kolmansien maiden kansalaisia ja muita EU:n kansalaisia kuin kyproslaisia, jotka ylittivät linjan itäisellä tukikohta-alueella sijaitsevien ylityspaikkojen kautta kumpaan tahansa suuntaan, oli 295 042. Ylityspaikoissa työskentelevän CYPOLin henkilöstön määrä oli vuonna 2016 edelleen 69 (sama kuin vuonna 2015). Kyproksen turkkilaisyhteisön keräämien tietojen mukaan kyproksenkreikkalaisten ylitykset hallituksen hallinnassa olevilta alueilta Kyproksen pohjoisosaan lisääntyivät sekä henkilöiden (980 724) että ajoneuvojen (346 609) osalta. Tiedoista käy ilmi, että linjan toiseen suuntaan ylittäneiden kyproksenturkkilaisten henkilöiden (1 762 498) ja ajoneuvojen (728 049) määrä lisääntyi sekin. Ulkomaalaisia, jotka ylittivät linjan hallituksen hallinnassa olevilta alueilta Kyproksen pohjoisosaan, oli 1 253 446. Linjanylityksiin ei vuonna 2016 liittynyt välikohtauksia. Kyproksen tasavallan viranomaiset eivät kuitenkaan päästä EU:n kansalaisia kuljettavia kyproksenturkkilaisia linja-autoja edelleenkään hallituksen hallinnassa oleville alueille. Vuonna 2015 Kyproksen turkkilaisyhteisö kumosi eräät vihreän linjan kautta Kyproksen pohjoisosaan tapahtuvia ylityksiä koskevat vaatimukset yksipuolisena luottamusta lisäävänä toimenpiteenä, vaikkei sitä edellytetäkään vihreää linjaa koskevassa asetuksessa. Tällä oli edelleen myönteinen vaikutus linjanylitysten määrään vuonna 2016. Kyproksella olevien YK:n valvontajoukkojen (UNFICYP) tuella uskonnonharjoituksen helpottamista jatkettiin, mikä mainitaan tammikuussa 2017 päivätyssä YK:n pääsihteerin raportissa . Valtion hallintaan kuulumattomilla alueilla raportoitiin kuitenkin lisääntyneistä vaikeuksista saada uskonnollisille toimituksille lupia. 1.2. Laiton muuttoliike linjan yli ja turvapaikanhakijat CYPOLin luvut vuodelta 2016 osoittavat, että linjan Kyproksen pohjoisosasta hallituksen hallinnassa oleville alueille laittomasti ylittäneiden määrä kasvoi. Vuonna 2016 heitä oli 1 499 (1 290 vuonna 2015, 970 vuonna 2014, 1 043 vuonna 2013 ja 1 265 vuonna 2012). Linjanylityksen jälkeen pysäytettyjen laittomien tulijoiden yleisimmät lähtömaat olivat Syyria (704), Somalia (217), Pakistan (141), Kamerun (60) ja Iran (46). Näistä 1 499 laittomasta tulijasta 1 310 (eli 87 %) on hakenut kansainvälistä suojelua Kyproksen tasavallassa. Suurin osa heistä oli syyrialaisia (702). Laittomat tulijat pysäytetään yleensä linjalla suoritettavissa tarkastuksissa ja lentoasemalla heidän pyrkiessään poistumaan Kyproksesta tai poliisiasemalla heidän pyytäessään kansainvälistä suojelua.

CYPOLin arvio siitä, ovatko tulijat saapuneet hallituksen hallinnassa oleville alueille ylittämällä linjan laittomasti, perustuu samoihin kriteereihin kuin aikaisempinakin vuosina eli lähinnä tulijoiden asiakirjoihin sisältyviin tietoihin, näiden omiin lausuntoihin ja muunlaiseen näyttöön. Arvion perusteella lähes kaikki tulijat, jotka linjan laittomasti ylitettyään oli pysäytetty hallituksen hallinnassa olevilla alueilla, olivat aiemmin saapuneet Kyproksen pohjoisosaan Turkin alueelta. Kyproksen turkkilaisyhteisö on vahvistanut komissiolle jälleen kerran, että Kyproksen pohjoisosassa on ryhdytty toimiin laittoman maahanmuuton estämiseksi. Saatujen tietojen mukaan vuonna 2016 evättiin pääsy Kyproksen pohjoisosaan 2 482 henkilöltä ja lisäksi 616 henkilöä , jotka oli otettu kiinni Kyproksen pohjoisosassa, palautettiin Turkin alueelle, jossa he olivat oleskelleet viimeksi ennen saarelle saapumista. Molempien yhteisöjen edustajat tapaavat säännöllisesti YK:n alaisessa rikosasioita käsittelevässä teknisessä komiteassa (TCCCM). Yhteisöt käyttävät edelleen aktiivisesti komitean jatkeeksi aiemmin perustettua yhteistä viestintätoimistoa (Joint Communications Room), joka tarjoaa foorumin rikosasioita koskevalle tietojenvaihdolle. CYPOL on kuvannut yhteistyötä muiden hallintoyksikköjen ja itäisen tukikohta-alueen hallinnon kanssa erittäin hyväksi. Itäinen tukikohta-alue Laiton muutto Kyproksen pohjoisosasta itäisen tukikohta-alueen kautta on kaiken kaikkiaan vähentynyt hieman. Vuonna 2016 otettiin kiinni neljä linjan laittomasti ylittänyttä henkilöä. Linjanylitys evättiin 1 296 henkilöltä. Suurimman ryhmän (566 henkilöä) muodostivat Turkin kansalaiset. Muut ulkomaalaiset olivat Yhdysvalloista, Venäjältä, Iranista ja Syyriasta, ja he saapuivat Kyproksen pohjoisosan kautta. Kyseiset henkilöt ohjattiin Ágios Dométiosin ylityspaikkaan maahantulon käsittelemiseksi Kyproksen tasavallan asiassa soveltamien vaatimusten mukaisesti. Tukikohta-alueen virkamiehet pitävät yhteistyötään Kyproksen tasavallan kanssa edelleen erinomaisena. Ylityspaikkojen ulkopuolella tukikohta-alueen poliisi suorittaa riskeihin ja tiedusteluun perustuvaa partiointia laittoman maahantulon torjumiseksi. Tätä partiointia täydennetään tukikohta-alueen tullin ja sotilasvoimien suorittamalla partioinnilla. Paikallisilla asukkailla ja maanviljelijöillä on Pergamosin kylässä ja sen läheisyydessä useita luvattomia ylityspaikkoja, joita on erityisen vaikea valvoa. Kuten aiemmissa kertomuksissa on todettu, nämä luvattomat ylityspaikat ovat edelleen ongelma, johon olisi löydettävä ratkaisu vuoden 2003 liittymisasiakirjan pöytäkirjassa nro 3 olevan 5 artiklan 2 kohdan mukaisesti. Tukikohta-alue on ilmoittanut, että sen henkilöstöä saadaan tarvittaessa nopeasti alueille, joilla on luvattomia ylityspaikkoja. 2. TAVAROIDEN LINJANYLITYS 2.1. Kaupan arvo Kyproksen turkkilainen kauppakamari ja Kyproksen tasavallan viranomaiset ovat komission asetuksen (EY) N:o 1480/2004 8 artiklan mukaisesti ilmoittaneet kuukausittain niiden tavaroiden lajin, määrän ja arvon, joille oli myönnetty saateasiakirjat. Molemmat ovat ilmoittaneet tavaroista, jotka ovat saapuneet hallituksen hallinnassa oleville alueille tukikohta-alueen hallinnon alaisuuteen kuuluvien Pergamosin ja Strovilian ylityspaikkojen kautta. Kauppakamarin mukaan niiden tavaroiden kokonaisarvo, joille oli myönnetty saateasiakirjat, oli 5 017 714 euroa (edellisenä vuonna 3 933 918 euroa). Luvut osoittavat, että niiden tavaroiden kokonaisarvo, joille oli myönnetty saateasiakirjat, oli huomattavasti suurempi (27,55 %) kuin vuonna 2015. Kaupan kokonaiskasvusta suuri osa johtuu perunakaupasta. Kyproksen tasavallan toimittamien tietojen mukaan linjan ylittäneiden, saateasiakirjoilla varustettujen tavaroiden yhteenlaskettu kauppa-arvo nousi huomattavasti. Nousu oli 21,06 prosenttia eli kaupan arvoksi tuli 4 374 968,06 euroa (edellisenä vuonna 3 619 736 euroa) Kasvu johtuu osaksi talouden piristymisestä, mutta se on pääasiassa perunakaupan ansiota. Vaikka kauppa hallituksen hallinnassa olevilta alueilta Kyproksen pohjoisosaan ei kuulu vihreää linjaa koskevan asetuksen soveltamisalaan, todettakoon kuitenkin, että sen arvo nousi Kyproksen kauppa- ja teollisuuskamarin lukujen mukaan noin 3,09 prosenttia vuosien 2015 ja 2016 välillä, 1 314 271 eurosta 1 354 947 euroon. Hallituksen hallinnassa olevilta alueilta Kyproksen pohjoisosaan suuntautuvan kaupan osuus oli 30,97 prosenttia päinvastaiseen suuntaan tapahtuneesta kaupasta (36,3 % vuonna 2015). Kyproksen turkkilaisyhteisö käyttää edelleen kauppajärjestelmää, joka periaatteessa heijastaa vihreää linjaa koskevassa asetuksessa säädettyjä rajoituksia. Tärkeimmäksi syyksi kyproksenturkkilaiset sidosryhmät ovat avoimesti ilmoittaneet paikallisen yritystoiminnan suojelun. Järjestelmää ei aina sovelleta yhdenmukaisesti. 2.2. Tavaralajit Vuonna 2016 kauppaa käytiin eniten muovituotteilla ja seuraavaksi eniten tuoreella kalalla, rakennusmateriaaleilla ja perunoilla. Markkinoille tuli uusia tuotteita, kuten jätekasviöljy. Kaikki linjan yli tapahtunut kauppa oli saaren sisäistä kauppaa.

2.3. Sääntöjenvastaisuudet Raportointijaksolla ei esiintynyt sääntöjenvastaisuuksia. 2.4. Tavaroiden liikkumista koskevat esteet ja vaikeudet Linjan ylittävän kaupan esteitä on edelleen olemassa, mikä on komission ja kyproksenturkkilaisten toimijoiden mukaan syy kaupan vähyyteen. Kuten aiemmissa kertomuksissa on todettu, kysymystä kyproksenturkkilaisten hyötyajoneuvojen ylityksistä hallituksen hallinnassa oleville alueille ei ole edelleenkään ratkaistu. Toistaiseksi tilanne on siis se, etteivät yli 7,5 tonnia painavat kyproksenturkkilaiset hyötyajoneuvot voi ylittää linjaa, jos niillä ei ole Kyproksen tasavallan myöntämiä, kaikilta osin EU:n säännöstön mukaisia asiakirjoja. Kyproksen tasavallan viranomaiset ovat ilmoittaneet komissiolle ottaneensa käyttöön määräyksiä, joiden avulla kyproksenturkkilaisten on helpompi saada katsastustodistus ja ammattikuljettajan ajokortti. Komissio on vakuuttunut siitä, että asian ratkaiseminen lisäisi merkittävästi kaupan määrää, koska se helpottaisi tavaroiden kuljetusta. Lisäksi asian ratkaiseminen vahvistaisi talouden toimijoiden välisiä yhteyksiä Kyproksessa ja tällä tavoin vahvistaisi merkittävällä tavalla yhteisöjen välistä luottamusta. Tässä kysymyksessä ei tapahtunut muutoksia raportointikauden aikana. Kuten aiemmissa kertomuksissa on todettu, Kyproksen tasavallan viranomaiset eivät edelleenkään salli jalostettujen elintarvikkeiden tuomista linjan yli terveysviranomaisten ilmaistua huolensa Kyproksen pohjoisosassa käytetystä tuotantomenetelmästä. Komissio on edelleen sitä mieltä, ettei vihreää linjaa koskevan asetuksen nojalla voida tehdä tilojen tarkastuksia Kyproksen pohjoisosassa sen arvioimiseksi, onko tuotanto unionin sääntöjen mukaista. Vaikka Kyproksen tasavallan viranomaiset voivat vihreää linjaa koskevan asetuksen mukaisesti ottaa näytteitä tuotteista ja analysoida ne, niiden ei tulisi estää kaikkien jalostettujen elintarvikkeiden linjanylitystä. Tässä kysymyksessä ei tapahtunut muutoksia raportointikauden aikana myöskään hyötyajoneuvojen osalta. Raportointikauden aikana Kyproksen tasavallan viranomaiset sovelsivat edelleen elintarvikkeiden kanssa kosketukseen joutuvien materiaalien kauppaan samoja vaatimuksia kuin jalostettuihin elintarvikkeisiin. Komissio tutkii parhaillaan asiaa. Edellisten vuosien tapaan kyproksenturkkilaiset kauppiaat ovat raportoineet vaikeuksista saada tuotteitaan kauppojen valikoimiin ja mainostaa tuotteitaan ja palvelujaan hallituksen hallintaan kuuluvilla alueilla. Kuten aiemmin, kauppiaat ovat kertoneet kyproksenkreikkalaisten haluttomuudesta ostaa kyproksenturkkilaisia tuotteita. Lisäksi mainittiin, että molempien yhteisöjen kauppiaat kohtaavat monia hallinnollisia ongelmia halutessaan solmia liikesuhteita toiseen yhteisöön. Talouden toimijoiden on linjan molemmilla puolilla voitava vapaasti solmia toimintansa edellyttämiä liikesuhteita. Ongelmat, jotka liittyivät kyproksenkreikkalaisten tuottajien Kyproksen pohjoisosasta tuleviin kyproksenkreikkalaisiin perunakauppiaisiin kohdistamaan painostukseen, on ratkaistu Kyproksen tasavallan viranomaisten avulla. 2.5. Tavaroiden salakuljetus Tavaroiden salakuljetus on edelleen yleistä, mikä johtuu linjan maantieteellisestä muodosta. Valvontaa suoritetaan linjan läheisyydessä erityisesti kausiluonteisiin ongelmiin puuttumiseksi. Tällaisia ovat esimerkiksi riistan tai ilotulitteiden tuominen hallituksen hallinnassa oleville alueille (myös itäisen tukikohta-alueen kautta). Kyproksen tasavallan viranomaiset suorittivat 1 852 takavarikointia vuonna 2016 (edellisenä vuonna 2 689). Kyproksen tasavallan takavarikoimien savukkeiden määrä kasvoi vuonna 2016, kun taas takavarikoidun kääretupakan määrä pieneni: savukkeita takavarikoitiin 257 785 (edellisenä vuonna 244 457) ja kääretupakkaa 374 133 grammaa (edellisenä vuonna 399 283 grammaa). Salakuljetettavien määrien raportoitiin olevan yleensä pieniä. Salakuljetus johtuu hintaeroista ja tupakkatuotteiden korkeammasta verotuksesta Kyproksen tasavallassa. Muita takavarikoituja tuotteita ovat lähinnä immateriaalioikeuksia rikkovat tuotteet sekä maatalous-, eläin- ja meijerituotteet. Yksi salakuljetustapaus vietiin tuomioistuimeen. Useimmissa ilmitulleissa tapauksissa määrätään hallinnollinen seuraamus. Salakuljetettujen tavaroiden takavarikointitapauksia oli itäisellä tukikohta-alueella aiempaa vähemmän vuonna 2016 (277, edellisenä vuonna 351). Vuoden 2015 tapaan savukkeet ja kääretupakka olivat yleisimmät takavarikoidut tavarat. Puskurivyöhykkeellä sijaitsevan Pylan kylän kyproksenturkkilaisen väestön perinteisten tavarahankintojen osalta (vihreää linjaa koskevan asetuksen 4 artiklan 10 kohta) itäisen tukikohta-alueen hallinto valvoo muun muassa rakennusmateriaalien, kalan ja savukkeiden määriä ja tilastoi ne. 2.6. Kaupan helpottaminen Komissio etsii edelleen keinoja linjan ylittävän kaupan lisäämiseksi. Heinäkuussa 2015 komissio antoi ehdotuksen vihreää linjaa koskevan asetuksen muuttamiseksi niin, että vahvistetaan se, miten järjestelmää, jolla valvotaan asetuksen (EU) N:o 1151/2012 nojalla rekisteröidyn nimen soveltamisalaan kuuluvia tavaroita, sovelletaan niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan. Tämän muutosehdotuksen käsittely oli vielä kesken raportointijakson lopussa. Ehdotus perustuu Halloumi/Hellim-juustoa koskevasta väliaikaisesta ratkaisusta saavutettuun yhteisymmärrykseen, johon päästiin puheenjohtaja Jean-Claude Junckerin johdolla hänen vieraillessa Kyproksella 16. heinäkuuta 2015. Ratkaisua sovelletaan Kyproksen yhdistymistä odoteltaessa. Kyproksen turkkilainen kauppakamari ilmaisi jälleen olevansa yleisesti kiinnostunut kaikkien elävien eläinten ja eläintuotteiden kauppaa koskevan kiellon poistamisesta sillä edellytyksellä, että kyseiset tuotteet, meijerituotteet mukaan lukien, ovat EU:n sääntöjen ja määräysten mukaisia. Komissio tutkii parhaillaan pyyntöä viljellyn kalan kaupan sallimisesta. Kyproksen tasavalta on toistuvasti ilmaissut halukkuutensa selvittää mahdollisuutta laajentaa niiden tavaroiden luetteloa, jotka saavat ylittää linjan hallituksen hallinnassa oleville alueille. Komissio kannustaa talouden toimijoita hyödyntämään olemassa olevia liiketoimintamahdollisuuksia ja suhtautuu myönteisesti kauppakamareiden määrätietoisiin ponnisteluihin. Kyproksen turkkilainen kauppakamari ja Kyproksen kauppa- ja teollisuuskamari toteuttavat edelleen erään EU-rahoitteisen hankkeen yhteydessä ”Leading by Example” -nimistä hanketta. Siinä nuorille kyproksenkreikkalaisille ja -turkkilaisille tarjotaan työharjoittelumahdollisuutta linjan toisella puolella toimivassa yrityksessä. Hankkeen tavoitteena on edistää kansalaisten ja yritysten välistä vuoropuhelua, luottamusta, yhteistyötä ja sovintoa koko Kyproksen alueella.